PATVIRTINTA

Uždarosios akcinės bendrovės „Grinda“ direktoriaus 2024 m. spalio 21 d. įsakymu Nr. V-24-0110

**ABONENTŲ PAVIRŠINIŲ NUOTEKŲ TARŠOS KONTROLĖS TVARKOS APRAŠAS**

1. **Bendrosios nuostatos**
	1. Paviršinių nuotekų taršos kontrolės tvarkos aprašo (toliau – Aprašas) tikslas – detalizuoti Bendrovės paviršinių nuotekų taršos kontrolės tvarką abonentams ir baudos už nustatytą nuotekų taršą skaičiavimą ir taikymą;
	2. Paviršinių nuotekų tvarkytojas uždaroji akcinė bendrovė „Grinda“ (toliau – Bendrovė) atlieka į jo eksploatuojamus tinklus išleidžiamų paviršinių nuotekų laboratorinę taršos kontrolę, siekiant nustatyti ar paviršinių nuotekų užterštumo rodikliai atitinka Paviršinių nuotekų tvarkymo sutarčių (toliau – Sutartys arba Sutartis) Specialiosiose sąlygose pagal Paviršinių nuotekų tvarkymo reglamentą, patvirtintą Lietuvos Respublikos aplinkos ministro 2007 m. balandžio 2 d. įsakymu Nr. D1-193 „Dėl Paviršinių nuotekų tvarkymo reglamento patvirtinimo“ (toliau – Reglamentas) abonentams nustatytus taršos normatyvus.
	3. Vadovaujantis Reglamento ir Sutarties nuostatomis, abonentams draudžiama į Bendrovės paviršinių nuotekų tinklus išleisti atliekas ir buitines/gamybines nuotekas.
2. **Taršos kontrolė ir mėginių ėmimas**
	1. Abonentas privalo sudaryti galimybę Bendrovės atsakingiems asmenims netrukdomai apžiūrėti ir paimti mėginius iš paskutiniojo (prieš nuotekoms įtekant į magistralinį tinklą) abonento teritorijoje (sklype) esančio paviršinių nuotekų šulinio.
	2. Paviršinių nuotekų užterštumo kontrolė atliekama ir nuotekų mėginių ėmimas vykdomas dalyvaujant Bendrovės ir abonento paskirtam (-iems) atsakingam (-iems) asmeniui (-ims) (toliau – atstovas arba atstovai) iš anksto tarp šalių susitartu laiku, išskyrus atvejus, kai dėl padidėjusio nuotekų užterštumo, nuotekų mėginys turi būti paimtas nedelsiant. Bendrovės arba abonento atstovo pageidavimu mėginio paėmimo metu gali dalyvauti antstolis ir / arba nepriklausomos laboratorijos atstovas (-ai). Antstolio arba nepriklausomos laboratorijos atstovo paslaugos yra apmokamos tokių paslaugų užsakovo.
	3. Bendrovės atstovas paima nuotekų mėginius, juos supila į bendrą tam skirtą tarą, išmaišo ir supilsto į mėginių indus lygiomis dalimis. Po supilstymo mėginiai užplombuojami. Užplombuoti mėginiai išdalinami lygiomis dalimis, supildomas mėginio paėmimo aktas, kuriame pažymimos mėginio ėmimo aplinkybės. Aktą pasirašo Bendrovės bei abonento atstovai.
3. **Baudos už viršnorminę nuotekų taršą taikymas**
	1. Nustačius didesnį paviršinių nuotekų užterštumą nei nurodytas Sutarties Specialiose sąlygose (Reglamente, jei Sutartis nesudaryta), Bendrovė nedelsiant, bet ne vėliau kaip kitą dieną nuo laboratorinių rezultatų gavimo, informuoja abonentą elektroniniu paštu arba apie padidėjusią taršą ir įpareigoja abonentą nedelsiant, bet ne vėliau kaip per 14 kalendorinių dienų, imtis priemonių taršai pašalinti ir informuoti Bendrovę apie taršos pašalinimą bei pateikti tai pagrindžiančius dokumentus.
	2. Nepašalinus taršos per 14 kalendorinių dienų nuo Bendrovės pranešimo apie taršos normatyvų viršijimą gavimo dienos, abonentas privalo sumokėti Bendrovei baudą. Baudos skaičiavimas nurodytas Sutarties Specialiosiose sąlygose.
	3. Baudos taikymo laikotarpis laikomas nuo mėginio, nustatančio, kad teršiančių medžiagų parametras (-ai) viršija Sutarties Specialiosiose sąlygose (Reglamente, jei Sutartis nesudaryta) nustatytą užterštumą, paėmimo datos iki mėginio, kai viršijimas nebefiksuojamas, paėmimo datos.
	4. Bauda skaičiuojama sumuojant kiekvienai viršijusiai normas teršalų grupei:

**S=Snp+Ssm+Sbds7**

**Snp=V x Tnp x Knp**

S – Baudos suma;

Np – naftos produktai;

Sm – skendinčios medžiagos;

BDS7 – BDS7 rodiklis rodo biocheminį deguonies suvartojimą per 7 paras – šiuo rodikliu apibūdinamas išleidžiamų organinių medžiagų kiekis išreikštas deguonies kiekio ekvivalentu, kuris reikalingas toms medžiagoms skaidyti natūraliomis aplinkos sąlygomis;

V – mėnesio nuotekų tūris, gaunamas remiantis kritulių ataskaitomis ir abonento teritorijos dangų plotais, nurodytais sutarties priede (pagal Reglamentą, jei Sutartis nesudaryta);;

T – teršalo koncentracija nuotekų mėginyje;

K – teršalo, viršijusio leistiną ribą, įkainis. Tarifai imami iš galiojančio LR mokesčio už aplinkos teršimą įstatymo 2 priedo II skyriaus.

* 1. Abonentas, pašalinęs priežastis, dėl kurių buvo viršytas Sutarties Specialiosiose sąlygose (Reglamente, jei Sutartis nesudaryta) nustatytas paviršinių nuotekų užterštumas, elektroniniu paštu ar kitomis Sutartyje nurodytomis ryšių priemonėmis, kreipiasi į Bendrovę dėl pakartotinio nuotekų mėginio paėmimo ir tyrimo atlikimo.
1. **Baigiamosios nuostatos**
	1. Už Aprašo parengimą, peržiūrą, atnaujinimą ir įgyvendinimo stebėseną yra atsakinga Ekologinės priežiūros grupė. Šis aprašas tvirtinamas, keičiamas ir papildomas Bendrovės direktoriaus įsakymu.
	2. Šis aprašas talpinamas Bendrovės internetinėje svetainėje adresu <https://www.grinda.lt/> .
	3. Laikoma, jog Abonentas su šiuo aprašu yra susipažinęs nuo aprašo paskelbimo internetinėje svetainėje ir pranešimo apie tai abonentui, momento.
	4. Apraše neaptarti klausimai nagrinėjami pagal Lietuvos Respublikoje galiojančiuose teisės aktuose nustatytus reikalavimus. Jei Aprašo nuostatos tampa prieštaraujančiomis Lietuvos Respublikoje galiojančių teisės aktų reikalavimams, taikomos Lietuvos Respublikoje galiojančių teisės aktų nuostatos.